Det fortelles om Owren at han måtte ut og tjene alt som 13-åring. Han ble ansatt ved Romsdals sorenskriverkontor (tilsvarende Møre og Romsdal tingrett) og var der i fem år, siden også 1,5 år ved Romsdal fogderi. Han ønsket imidlertid å utdanne seg til jurist, og søkte derfor ansettelse i Revisjonsdepartementet i Christiania, hvor han fikk en kopistpost i 1836. I løpet av 1838–1839 tok han juridisk eksamen og fikk en stilling som kongelig fullmektig, som fra 1843 ble til konstituert fullmektig, og fra 1845 til full fullmektig i departementet. I tillegg fikk han en rekke kommunale og andre verv, fram til han i 1856 ble utnevnte til fogd over Ringerike fogderi.